Олмаотада 15 минг ўқитувчи Токаев ваъда қилган маошни тўлиқ ололмаган\nОлмаотада Қозоғистон Президенти Кассим-Жомарт Токаев таклифи билан ўқитувчиларнинг иш ҳақи 25 фоизга оширилган. Бироқ ўқитувчилар ҳали ҳам пулларини олишмади. Ушбу маълумот 19 октябрь куни Олмаотанинг Таълим бошқармасида тасдиқланди.\n- Бизда республика бюджетидан ўша 25 фоиз қўшимча тўловлар йўқ. (Бунинг сабаби) бизда ўқитиш ставкалари кескин ўсганлиги ва молиявий маблағлар етишмаслиги билан боғлиқ. Биз томондан қўшимча маблағ ажратиш тўғрисида ариза берилди. Ариза тасдиқланди ва яқин вақт ичида қўшимча маблағ (пул) ажратилади ”, — деди Адил Отарбаев, Олмаота шаҳар таълим бўлими режалаштириш ва молия бўлими бошлиғи.\nЎқитувчилар август ва сентябрь ойларида маошларига қўшимча олмадилар.\n- Икки ойда тахминан 2 миллиард тенгге (4,6 миллион доллар) чиқди. (...) Бу тахминан 15 минг ўқитувчидир, — дея қўшимча қилди Отарбаев.\nЎтган ҳафта Facebookда “Қозоғистон устаздарй” гуруҳида Олмаотадаги ўқитувчиларнинг иш ҳақи кечикаётгани ҳақида шикоят билан пост пайдо бўлди.\n“Республика бюджетига нима бўлди? Агар иш ҳақи Олмаотада кечикиш билан олинадиган бўлса, унда бошқа вилоятлар ҳақида нима дейиш мумкин? Сентябрь ойида республика бюджетидан маблағ олинмади ”, деб ёзган Ая Куанйшева.\nОлмаота таълими бошқармаси матбуот хизмати аниқлик киритишича, ўқитувчилар иш ҳақларини олишган ва фақат ўқитувчи мақоми тўғрисидаги қонунни амалга ошириш доирасида ўқитувчиларнинг иш ҳақига қўшимча тўловлар тўғрисида муҳокама кетмоқда. Шунингдек, у ушбу қўшимча тўлов республика бюджетидан тушишини қўшимча қилди.\n«Ўқитувчи мақоми тўғрисида» ги қонунга биноан 2020 йил январь ойидан бошлаб ўқитувчиларнинг иш ҳақи 25 фоизга оширилди. Ўқитувчиларнинг иш ҳақини ошириш Қозоғистон Президенти Кассим-Жомарт Токаевнинг топшириғига биноан амалга оширилмоқда. Президент тўрт йил ичида ўқитувчиларнинг иш ҳақини икки баравар ошириш тўғрисида кўрсатма берди.


Бугун Олмаотанинг Шанғироқ маҳалласида аҳоли ва милиция ўртасида тўқнашувлар рўй берди.\n26 июн 2022, Тошкент вақти: 15:20\nОзодлик мухбирининг хабар қилишича, аҳоли уларга тегишли уйларнинг бузулишига қаршилик кўрсатган. Шаҳар ҳукумати уйларнинг ноқонуний тарзда қурилганини айтмоқда.\nМингга яқин милиция ходимлари икки марта маҳаллага бостириб киришга уринди ва аҳоли қаршилигига учради. Хабарларга кўра, тўқнашув оқибатида 15 нафар милиционер шифохонага ётқизилган ва бир ёнғин ўчирувчи машина ёқиб юборилган.\nОлмаота ҳокимияти шаҳар четидаги учта маҳаллани бузиш ниятида эканини айтмоқда. Булар Бақай, Айғирим ва Шанғироқ маҳаллаларидир.\nҲокимият вакилларининг таъкидлашича, 1995 ва 2005 йиллар оралиғида бу маҳаллаларда пайдо бўлган уйлар ноқонуний тарзда қурилган.\nЎтган ҳафта Бақай маҳалласидаги ўнлаб уйлар бузилган эди.


Ҳавони шамоллатиш ва кондиционерлаш тизими | Server Service\nҲавони шамоллатиш ва кондиционерлаш тизимида иссиқлик энергияси рекуперацияси\nРекуперация ўзи нима?\nРекуперация (лотинча “recuperatio” сўзидан олинган – қайта олиш) – энергияни у ишлатилган жараёнда яна ишлатиш учун қисман қайта олиш. Бу мақолада шамоллатиш тизимидаги ҳаво рекуперацияси, шунингдек, таъминловчи-чиқарувчи шамоллатишни рекуператор билан бирга қўллашнинг тежамкорлиги ҳақида сўз боради.\nРекуператор ишлаш тамойили\nҚишда таъминловчи-чиқарувчи шамоллатиш тизими кирувчи ҳавони тозалайди ва уни калорифер ёрдамида қиздиради. Иссиқ ва тозаланган ҳаво хонага кириб уни қиздиради ва ифлосланган ҳавони камайтиради. Кейин у чиқарувчи шамоллатишга тушади ва ташқарига чиқиб кетади.\nШамоллатиш тизимида иссиқлик энергиясини рекуперация қилиш кирувчи ҳавони чиқувчи ҳаво ҳароратида иситиш билан изоҳланади.\nБизда ташқарига чиқариш зарур бўлган ҳарорати 200С ни ташкил қилувчи ҳаво мавжуд. Яна калориферда қайта ишлангунга қадар ҳарорати -100С бўлган кирувчи ҳаво мавжуд. Масалан, пластинали иссиқлик алмаштиргич монтаж қилинмоқда дейлик.\nПластинали иссиқлик алмаштиргичга эга рекуператор ўзида чиқувчи ҳаво пастдан юқорига, кирувчи ҳаво чапдан ўнгга қараб ҳаракатланаётган квадратлардан иборат бўлади. Шу билан бирга ҳаво махсус иссиқлик ўтказувчи пластиналар сабаб бир-бирига аралашиб кетмайди.\nНатижада чиқарилаётган ҳаво ўзининг 70% гача бўлган ҳавосини кирувчи ҳавога ўтказади ва унинг ҳаврорати рекуператордан чиқишда, тахминан, 2-60С бўлади. Кираётган ҳавонинг эса ҳарорати 12-160С га етади. Бу ҳавони қиздирувчи калориферга -10 эмас +120С даги ҳаво кириб келади. Бу кирувчи ҳавони қиздириш учун талаб этиладиган электр ёки иссиқлик энергиясини сезиларли даражада тежайди.\nКўпинча пластинали иссиқлик алмаштиргичга эга рекуператорларни учратиш мумкин, бироқ бошқа турдаги рекуператорлар ҳам мавжуд. Улар, хатто, кўпроқ натижаларни кўрсатиши ёки маълум вазифаларни бажариши мумкин. Демак, Сизнинг эътиборингизга рекуператорларнинг 4 та энг кенг оммалашган турини тақдим этамиз:\nПластинаси иссиқлик алмаштиргичга эга рекуператор (Пластинали рекуператор)\nКўп ҳолларда айнан пластинали рекуператорлар таъминловчи-чиқарувчи вентиляция тизимида қўлланилади. Унда кирувчи ва чиқувчи ҳаво оқимлари тўқнашади, бироқ алоҳида иссиқлик алмаштиргич сабаб аралашиб кетмайди. Унинг ишлаши шунга асосланган.\nПластинали рекуператорнинг ютуқлари:\n1. Пластинали иссиқлик алмаштиргичларнинг самарадорлиги 40-92% ни ташкил этади.\n2. Пластинали иссиқлик алмаштиргичга эга рекуператор содда ва ҳаракатланмайдиган ёки тебранмайдиган элементларсиз. Унга тез-тез техник сервис хизмат кўрсатиш талаб этимайди.\n3. Рекуператорда электр энергиясини талаб қилувчи қисмлари йўқ. Бу мазкур қурилмадан фойдаланиш ҳаражатларини камайтиради.\nПластинали рекуператорларининг камчиликлари\n1. Таъминловчи ва чиқувчи ҳаво кесиши сабаб ҳаво ташувчилар ҳам рекуператорда кесишиши зарур бўлади. Бир неча ҳолатларда бу ҳол ноқулай ёки бунинг иложи бўлмайди.\n2. Қишда пластик иссиқлик алмаштиргич музлайди ва буни олдини олиш учун таъминловчи вентилячторни доимо ёқиб қўйиш ёки қайта ишга тушурувчи клапанлардан фойдаланиш талаб этилади.\n3. Бундай рекуператорлар фақат иссиқликни алмаштира олади. Намликни алмаштириш уларда кам ҳолларда учрайди.\nРоторли иссиқлик алмаштиргичга эга рекуператорлар (Роторли рекуператорлар)\nРоторли рекуператорлар – таъминловчи-чиқарувчи шамоллатиш тизимида оммавийлиги жиҳатидан иккинчи бўлиб қўлланилади. Унинг иши айланувчи иссиқлик алмаштирувчи орқали чиқувчи ва кирувчи ҳаво оқимларининг ўтишига асосланади.\nРоторли иссиқлик алмаштирувчиларнинг афзаллиги\n1. Самарадорлиги 60-85% ни ташкил этади.\n2. Бу рекуператорда роторли иссиқлик алмаштиргич ҳам иссиқликни, ҳам намликни қайтаради.\n3. Айланишни назорат қилиш ҳам рекуператор самарадорлигини бошқаришга имкон яратади.\nРоторли иссиқлик алмаштиргичнинг камчиликлари\n1. Чиқувчи ва кирувчи ҳаво оқимининг параллел ўтишидаги рекуператор ҳаво ташувчиларнинг кесишини ҳосил қилиши зарурати мавжуд. Бунинг имкони бўлмайдиган ҳолатлар ҳам бўлади.\n2. Ифлосланган ҳаво қисман кирувчи ҳавога қўшилади, шунинг учун кирувчи ва чиқувчи ҳавога қўшимча фильтрлар қўйиш зарур.\n3. Бу рекуператорларда ҳаракатланувчи қисмлари мавжуд ва электр энергиясини талаб этади. Шу сабабли пластиналиларига қараганда кўпроқ ва мунтазам техник хизмат кўрсатиш зарур бўлади.\nСувли қайта айланувчи рекуператор\nҲавони сувли қайта айланувчи рекуператори – ўзининг махсус хусусияти билан таъминловчи чиқарувчи вентиляция тизимида қўлланиладиган ҳаво рекуператори туридир. У иссиқлик энаргиясини алоҳида турган чиқарувчи иссиқлик алмаштиргичдан киритувчига сув, антифриз ёки бошқа иссиқлик ташувчи ёрдамида олиб келади.\nИкки иссиқлик алмаштиргич: таъминловч ва чиқарувчи – айрим ҳолларда бир-биридан узоқ масофада жойлашади ва иссиқлик изоляциясига эга қувур тармоғи орқали боғланади. Улар ҳар доим ҳам қўлланилмайди, чунки уларда фойдали иш коэффициенти юқори эмас, техник хизмат кўрсатиш ҳам талаб этилади. Одатда, чиқарувчи ва таъминловчи магистралларни бир-бирига яқин бўлиши, мукаммаллаштириш учун алоҳида таъминловчи ва чиқарувчи вентиляция қўлланилади.\nТом рекуператорлари – хизмат кўрсатилаётган бино томига ўрнатилувчи таъминловчи-чиқарувчи вентиляция тизимида қўлланиладиган рекуператор туридир. Йирик биноларда (савдо марказлари, цехлар) кенг қўлланилади. Том рекуператорлардан фойдаланиш шифт остидаги майдонни тежашга имкон беради, бунинг боиси иссиқлик алмаштиргич ташқарида жойлашган. Том рекуператорлари айрим ҳолларда қиздириш бўлмаси билан жиҳозланади. Бундай рекуператорлари Европа давлатларида кенг оммага танилди.\nТом рекуператорларининг ютуқлари\n1. Фойдали иш коэффициенти 55-68% ни ташкил этади\n2. Бино томига ўрнатилади. Алоҳида маҳкамлаш тизими сабаб унинг оғирлиги том конструкциясига босим ўтказмайди.\n3. Инвестицион ҳаражатларни камайтиради ва фойдаланиш сарфларини қайтариши кафолатланади.\nServer Service компанияси ҳавони рекуперация қилувчи вентиляция тизимларини лойиҳалайди ва монтаж қилади, шунингдек, вентиляцион ускуналарни, жумладан иссиқликнинг ички рекуператорлари билан бирга буюртма асосида етказиб бериш билан шуғулланади.\nРекуперацияга эга вентиляция тизимининг монтажи сизга қуйидагиларга имкон беради:\n– Шамоллатиш самарадорлигини оширади\n– Бинони иситиш учун сарфланадиган электр энергияси ҳаражатларининг камайишини таъминлайди.\n– Шамоллатиш учун ҳаражатларни камайтириш.\nБиз рекуперация нима экани ва унинг оддий таъминловчи-чиқарувчи вентиляция олдидаги ютуқларини иложи борича батафсил тушунтиришга ҳаракат қилдик. Бироқ агар Сизда саволлар туғилган бўлса қуйидаги рақамларга мурожаат қилинг: +998 (71) 207-33-32


Европа Иттифоқи Грузиянинг ёнини олди\nЕвропа Иттифоқи ташқи ишлар вазирларининг сешанба куни Люксембургда ўтган учрашувида Россиянинг Грузияга нисбатан юритаётган сиёсатини кескин танқид қилувчи декларация қабул қилинди.\nМазкур декларация, аввало, Грузияни дипломатик соҳада ҳимоя қилишга қаратилган.\nУчрашувдан сўнг Евврокомиссиянинг ташқи алоқалар бўйича мутасаддиси Бенита Ферреро-Валднер хоним ЕИ Россиянинг Грузияга қарши чораларини меъёрдан ортиқ ва адолатсиз, деб ҳисоблашини айтди.\n“Россияда ишлаётган грузияликлар, айниқса, Россия мактабларидаги грузин ўқувчиларга нисбатан кўрилган чоралар, грузин тадбиркорларига кўрсатилаётган босим, Грузияга қарши жорий қилинган иқтисодий санкциялар, транспорт қатновининг чеклаб қўйилгани, Грузияда ишлаб чиқарилган маҳсулотлар импортини тақиқлаш ва чегаранинг ёпиб қўйилгани жуда ташвишли ҳолдир. Бизнингча, Россия томони кўрган чоралар вазиятни барқарорлаштиришга ҳисса қўшмайди. Бу чоралар бекор қилиниши керак”, - деди Ферреро-Валднер.\nТашқи ишлар вазирлари Москвани танқид қилувчи декларация қабул қилган бўлса-да, ЕИ расмийлари бу ҳужжат Россия билан муносабатларга салбий таъсир этмаслиги устида ишламоқда.\nЕИга раислик қилаётган Финляндия ташқи ишлар вазири Эркки Туомиоя Россия масаласида ЕИ аъзолари орасида бўлиниш борлиги тўғрисида матбуотда тарқатилган хабарлар асоссиз эканига ишонтиришга ҳаракат қилди.\n“Мен шуни мамнуният билан айтмоқчиманки, вазирлар барча масалалар хусусида якдил бўлиб муҳокамаларни тугатди. Хулосалар қайта муҳокама қилинмайди. Чунки кўрилган масалалар бўйича ҳамма бир хил фикр билдирди. ЕИ аъзолари орасида бўлиниш ҳақидаги иддаолар асоссиз”, - деди Эркки Туомиоя.\nБироқ ЕИдаги ишончли манбанинг “Озодлик” радиосига айтишича, ўтган ҳафта элчилар ўртасида Брюсселда бўлиб ўтган учрашувда Грузия ҳақидаги ҳужжатнинг матни борасида қизғин мунозара бўлган. Скандинавия ва Болтиқбўйи давлатлари Марказий Европа мамлакатлари элчиларининг қўллаб-қувватлаши билан Россияни кескин танқид қилиш кераклигини таъкидлаган. Бироқ Россиянинг анъанавий иттифоқчиси бўлган Франция, Италия, Португалия ва Греция элчилари бу фикрга қарши чиққан.\n20 октябрь куни Финляндиянинг Лахти шаҳрида ЕИ раҳбарлари учрашуви бўлади. Унда Россия президенти Владимир Путин ҳам қатнашади. Мазкур учрашувда ЕИ раҳбарлари В.Путин билан бир позициядан туриб гаплашса ҳам ЕИ Россия билан узоқ муддатли ҳамкорлик қилишдан манфаатдор бўлиб қолаверади. Бу эса Грузия каби давлатлар уларни Москвадан ҳимоя қилишда ЕИнинг ёрдами чекланган бўлишини англаб етишига ишорадир.\nЕИ Россиянинг нефть ва газига қарам бўлиб бормоқда. Шимолий Корея ва Эроннинг ядровий дастури борасидаги бўҳронни ҳал қилишда, Косово келажагини белгилаш ва бошқа халқаро масалаларга ечим топишда БМТ Хавфсизлик кенгашининг доимий аъзоси бўлган Россиянинг ЕИ билан ҳамкорлик қилиши муҳим бўлиб бормоқда. ЕИнинг Франция ва Германия етакчилигидаги йирик давлатлари эса Россияни муҳим геосиёсий ҳамкор сифатида кўрмоқда.


Балки ишонмассиз, лекин Huawei кетма-кет иккинчи ой смартфон бозорида етакчи бўлди! - Terabayt.Uz\nБалки ишонмассиз, лекин Huawei кетма-кет иккинчи ой смартфон бозорида етакчи бўлди!\nБир неча йил аввал Huawei смартфон сотиш бўйича Apple’ни қувиб ўтиб, дунёдаги иккинчи рақамли смартфонсозга айланган. Жорий йилнинг апрелида эса у тарихда илк бор Samsung’дан ҳам ўзиб, 1-рақамли смартфонсоз бўлган эди.\nЎҚИНГ: Samsung смартфонларга чегирма эълон қилаётиб, Huawei’ни масхаралади\nБуни қарангки, хитойлик техногигантнинг бу ютуғи тасодифий эмас экан – май ойида ҳам у Samsung’дан кўп смартфон сотишга эришибди! Яъни, 2020 йилнинг май ойида Huawei жаҳон смартфон бозорининг 19,7 фоизини эгаллаган бўлса, жанубий кореялик рақибига 17,6 фоизлик улуш тўғри келган.\nБошқа смартфонсозларнинг май ойида жаҳон бозоридаги улуши қуйидагича: Apple – 13%, Oppo, Xiaomi ва Vivo – ҳар бири 8%дан. Бу ойда дунё бўйича жами 81,97 миллионта смартфон сотилган (апрелда 69,37 миллионта эди).\nМанбанинг таъкидлашича, Samsung бир ойда АҚШдаги смартфонлар сотувини бирданига 56 фоизга ошириш орқали Huawei билан оралиқдаги фарқни камайтирган. Шу динамикани инобатга олсак, июнь натижаларига кўра жанубий кореяликлар яна биринчи ўринга чиқиб олишларини англаш қийин эмас. Huawei эса иккинчи ўринни Apple’га ҳали-вери бериб қўймаса керак – то кузда iPhone 12 тақдим этилиб сотувга чиқмагунича купертиноликларда кескин ўсиш бўлмаса керак.\nДарвоқе, Huawei’нинг яна бир катта ютуғи ҳақида яқинда ёзгандик: энг инновацион компаниялар рейтингида у бирданига нақ 42 поғона юқорилаб, бу гал ТОП-ўнталикка кирган!\nЎҚИНГ: Huawei P40 Pro+ кушандасини Xiaomi тайёрлади: керамик корпус, Snapdragon 865 ва қайрилма экранли камерофон!\n#Apple #Huawei #Oppo #Samsung #Vivo #Xiaomi #рейтинг #смартфонлар


21 сентябрь, 2020, 00:04\nБахтиёр Ҳумидуллаевнинг ўйин борасидаги фикрлари\nCоcа-Cоla Суперлигаси 16-туридан ўрин олган "Навбаҳор" - "Андижон" (0:0) жамоалари ўртасидаги баҳсдан сўнг, меҳмонлар бош мураббийи Бахтиёр Ҳамидуллаев ўз фикрларини билдириб ўтди. Бу ҳақда клуб матбуот хизмати хабар берди.\n- Бугунги ўйин ҳақида гапирадиган бўлсак, "водий дерби"ларида Наманганми, Андижонми, Фарғонами ўринга қаралмайди. Ҳозирги ҳолатда эса, жамоамиз учун очколар сув ва ҳаводек зарур. "Навбаҳор" жамоасини қандай кучли экани ва юқори ўринлар учун курашаётгани барчага аён. Шу сабабли қисқа муддат ичида "лочинлар"га қарши ўйин учун яхши тайёргарлик кўрдик ва бугун бир очкога эга бўлдик. Лекин "Навбаҳор" жамоасида гол уриш учун биздан кўра кўпроқ вазиятлар бўлди, - деди Ҳамидуллаев.\n- Учрашувдаги охирги вазиятда ўйиндан ташқари ҳолат бор эдими? Холис фикрингиз.\n- У вазиятни мен турган жойдан аниқ кўра олмадим. Бизнинг олдинги учрашувларимизда ҳам ҳакамларнинг хатолари бир талай. Мен ҳакамлар тўғрисида гапиришни истамайман, улар ўз ишини қилади.\n- Сиз футболчилик фаолиятингизда жуда яхши ҳужумчи бўлгансиз. Ҳозирги ҳужумчиларда мавсумда 15та ва ундан ортиқ гол уриш ҳолатлари жуда кам. Нима деб ўйлайсиз, ҳозирги ҳужумчиларга нима етишмаяпти?\n- Ҳозирги ҳужумчиларда жўшқинлик, ҳаракат етишмаяпти. Бизнинг жамоа ҳужумчиларида ҳам шундай, майдоннинг ҳар бир қарич ерида, ҳар бир дақиқада вазият бўлиб қолиши мумкин, улар эса бунга тайёр турмайди. Улар тайёр вазият бўлса бўш дарвозага тепиб "гол урсам" дейди, менинг фикримча.\n- "Андижон" жамоаси бош мураббий излаяптими ёки мавсумни ўзингиз якунлайсизми?\n- Менимча, мавсумни ўзим якунласам керак.\n- Олдинги ҳужумчиларда сиз айтган сифатлар бўлган. Улар ўз билими билан мураббий бўлиб етишиб чиқади. Лекин нима учун мураббий сифатида яхши ҳужумчи етиштириб чиқара олмайди?\n- Биласиз, ҳозирги чемпионатимиз тур учрашувлари оралиғида озгина вақт бор. Эртага дам олинади, индинга жамоа йиғилади, тайёргарлик кўрилади, ҳужумчилар билан алоҳида шуғулланиш учун вақт кам, ҳозирча машғулотлардан сўнг, оғзаки тарзда жарима майдони атрофида қандай очилиш, нима қилиш кераклиги ҳақида тушунчалар бериб боряпмиз. Айтганимдек, вақтимиз оз бўлмоқда.\n- Мана, сиз "Андижон" жамоасида иккита ўйин ўтказдингиз. Жамоанинг омадсизлигига нима сабаб, деб ўйлайсиз?\n- Шу иккита ўйинда ҳам жамоамиз мағлубиятга яраша ўйин қилмаган эди. Футболчиларда ишонч ва иштиёқ етишмаётган эди. Бугунги бир очкодан сўнг жамоада ишонч ортади, деб ўйлайман\n- Сизга жамоа раҳбарияти томонидан қандай вазифа юклатилди?\n- Ҳар бир учрашув ўтгани сари жамоа ўйини сифатини яхшилаб бориш вазифаси қўйилган.\n- "Андижон" жамоасини кейинги йил Суперлигада кўрамизми?\n- Албатта. Худо хоҳласа, Суперлигада қолиш учун бугун биринчи қадам қўйилди. Кейинги турда бизни «Бухоро»га қарши олти очколик асосий ўйин кутиб турибди. Насиб қилса, ғалаба қозонамиз.


16:06 / 28.01.2017 | Кудратжон | 52763\nАссалому алайкум! Баъзи сабабларга кўра фарзандлар билан бир хонада ётишга тўғри келиб қолинса, эр-хотин алоқалари қилинадиган бўлса ўртага матодан тўсиқ қўйиб килиш жоиз деб эшитдим. Шу гап ростми? Аслида динимизда жинсий яқинлик одоби қандай?\nСир эмас, Аллоҳ таоло инсонни яратганда хоҳ эркак бўлсин, хоҳ аёл бўлсин, жинсий туйғу ва эҳтиёж билан қўшиб яратгандир. Ўша хоҳиш-эҳтиёжни эса никоҳ йўли билан қондириш керак. Шунинг учун ҳам шариатга никоҳ киритилган. Чунки фақат никоҳ орқалигина ҳар бир инсонда мавжуд ўша жинсий эҳтиёжни ҳалол-пок равишда қондириш мумкин. Бу ўта нозик ва ҳиссиётли амалиётнинг ҳам ўзига яраша одоблари, маданияти бор. Минг афсуслар бўлсинким, ушбу ўта муҳим одоб ҳам мусулмонлар орасида унутилиб, худди юқорида таъкидланган бошқа ҳолатлардаги каби, ўзга халқларнинг «одоби», яъни одобсизлиги кириб келмоқда. Уларнинг фаҳш фильмлари, нашриётлари, қўлланмалари «одоб» ўргатадиган манбага айланиб бормоқда. Буни бизнинг халқаро маълумотлар тармоғидаги саҳифамизга келаётган саволлардан тушуниб олиш мумкин. Эркак ва аёллар кўпинча «Ундай қилса бўладими, бундай қилса бўладими?» дея мазкур бошқа маданиятнинг тақдим қилаётган «одоб»лари ҳақида сўрайдилар. Бунинг бош сабаби бошқа маданиятнинг кишиларимизга таъсири бўлса, ундан кам бўлмайдиган яна бир сабаб ҳам мавжуд, у ҳам бўлса, бу нарсаларни кишиларга ўз маданиятимиз асосида тақдим қилинмаётганидир. Бу гапнинг далили сифатида ҳам халқаро маълумотлар тармоғидаги саҳифамизга мурожаат қиламиз. Бир неча йиллардан буён унинг «энг кўп ўқилган мақолалар» бўлимида биринчи ўринни «Жинсий алоқа одоблари» номли мақола эгаллаб турибди. Ислом маданиятида жинсий алоқа ўта шахсий ва нозик иш бўлганлигидан, бу нарса ўзига хос одоб билан муолажа қилинади. У ҳақдаги гаплар кўз-кўз қилинмайди, ҳамманинг қулоғи қизитилмайди. Ноўрин равишда кишиларнинг хаёли бузилмайди. Гуноҳга чақирилмайди. Ушбу юксак одоб барча ҳолатларда ўз ўрнини топган бўлади. Ҳаттоки, ота-онанинг ётоғи болаларга намоён бўлишининг ҳам олди олинади. У, иложи борича, кўздан четроққа қилинади. Авваллари – тўшак ҳар куни солиб, ҳар куни йиғиладиган даврларда ҳам аввал ота-она ўз ётоғини йиғиб олиб, кейин болаларини уйғотганлар. Худди шу қоидага бошқа ҳолатларда ҳам амал қилинган. Жинсий яқинлик одоби Қуръони Каримда зикр қилинган одоблардандир. Мана шу омилнинг ўзи ҳам бу борадаги одобларга қанчалик катта аҳамият берилганини кўрсатади. Аллоҳ субҳаанаҳу ва таоло «Бақара» сурасида марҳамат қилади:\n«Аёлларингиз экинзорларингиздир. Бас, экинзорингизга хоҳлаган томонингиздан келинг. Ўзингиз учун (яхшилик) тақдим қилинг. Ва Аллоҳга тақво қилинг ҳамда, билингки, албатта, Унга рўбарў келувчисиз. Мўминларга хушхабар бер» (223-оят).\nЭр-хотин орасидаги ҳассос ва нозик алоқа Қуръони Карим оятларида ўзига хос одоб ва услуб билан тасвирланади. Аввалги оятлардан бирида эр-хотинни бир-бирига нисбатан кийим – либос деб таъриф қилинган эди. Бу оятда эса аёллар экинзорга ўхшатиляпти. Экинзорга уруғ ташланса, ҳосил униб чиққанидек, аёлга эркакдан тушган уруғликдан фарзанд униб чиқишига ишорат қилиб:\n«Аёлларингиз экинзорларингиздир», дейилмоқда. Модомики, улар сизнинг экинзор эканлар, «Бас, экинзорингизга хоҳлаган томонингиздан келинг». Яъни, хоҳлаган вақтингизда, хоҳлаган ҳолатингизда жинсий яқинлик қилинг. Айни чоғда мақсад, кўзланган ғоя эсингиздан чиқмасин: «Ўзингиз учун (яхшилик) тақдим қилинг». Аллоҳдан қўрқиш, унга тақво қилиш ёдингиздан кўтарилмасин. «Ва Аллоҳга тақво қилинг ҳамда, билингки, албатта, Унга рўбарў келувчисиз». Демак, эҳтиёт ва ҳушёр бўлиш керак. Оятнинг охирида эса Аллоҳга рўбарў келганда мўминларга яхшилик бўлишини таъкидлаб: «Мўминларга хушхабар бер», дейиляпти.\nعَنْ جَابِرٍ رَضِي اللهُ عَنْهُ قَالَ: كَانَتِ الْيَهُودُ تَقُولُ: إِذَا أَتَى الرَّجُلُ امْرَأَتَهُ مِنْ دُبُرِهَا فِي قُبُلِهَا كَانَ الْوَلَدُ أَحْوَلَ، فَنَزَلَتْ نِسَآؤُكُمْ حَرْثٌ لَّكُمْ فَأْتُواْ حَرْثَكُمْ أَنَّى شِئْتُمْ ﯨ-. رَوَاهُ الْأَرْبَعَةُ\nعَنِ ابْنِ عَبَّاسٍ رَضِي اللهُ عَنْهُ، عَنِ النَّبِيِّ صَلَي الله عَلَيْهِ وَسَلَّم قَالَ: لَوْ أَنَّ أَحَدَكُمْ إِذَا أَرَادَ أَنْ يَأْتِيَ أَهْلَهُ قَالَ: بِاسْمِ اللهِ، اللَّهُمَّ جَنِّبْنَا الشَّيْطَانَ وَجَنِّبِ الشَّيْطَانَ مَا رَزَقْتَنَا، فَإِنَّهُ إِنْ يُقَدَّرْ بَيْنَهُمَا وَلَدٌ فِي ذَلِكَ لَمْ يَضُرَّهُ شَيْطَانٌ أَبَدًا. رَوَاهُ الْخَمْسَةُ\n«Набий соллаллоҳу алайҳи васаллам:«Агар бирортангиз ўз аҳлига яқинлик қилишни ирода этган пайтида «Бисмиллаҳи. Аллоҳумма! Жаннибнаш-шайтона ва жаннибиш-шайтона маа розақтана», деса, албатта, агар ўшандан уларга фарзанд бериладиган бўлса, унга шайтон ҳеч қачон зарар етказа олмайди», дедилар».\nДуонинг маъноси: «Аллоҳнинг номи билан. Аллоҳим, биздан шайтонни четда қилгин, шайтонни бизни ризқлантирган нарсангдан четда қилгин». Жуфти ҳалолига жинсий яқинлик қилаётган киши ушбу дуони ўқиши лозим. Ўшанда шайтоннинг шарридан сақланган бўлади. Мабодо, ўша яқинликдан ораларида фарзанд пайдо бўлса, у болага ҳеч қачон шайтон зарар етказа олмайди.\nعَنِ ابْنِ عُمَرَ رَضِي اللهُ عَنْهُ ، عَنِ النَّبِيِّ صَلَي الله عَلَيْهِ وَسَلَّم قَالَ: إِيَّاكُمْ وَالتَّعَرِّيَ، فَإِنَّ مَعَكُمْ مَنْ لَا يُفَارِقُكُمْ إِلَّا عِنْدَ الْغَائِطِ وَحِينَ يُفْضِي الرَّجُلُ إِلَى أَهْلِهِ، فَاسْتَحْيُوهُمْ وَأَكْرِمُوهُمْ. رَوَاهُ التِّرْمِذِيُّ\n«Набий соллаллоҳу алайҳи васаллам:«Яланғоч бўлишдан сақланинглар. Чунки сиз билан қазои ҳожат ва эр киши ўз аҳлига қўшилган пайтдан бошқа вақтда ҳеч ажралмайдиганлар бўлади. Бас, улардан ҳаё қилинглар ва уларни икром этинглар», дедилар».\nБу ривоятдаги «фақат икки ҳолатдан бошқа пайтда одамдан ажралмайдиганлар» деб айтилаётган нарсалар фаришталардир. Мазкур икки ҳолатдан бири «эр киши ўз аҳлига борган пайт»идир. Шунинг учун ҳам мўмин-мусмонлар ўша фаришталарнинг риоясини қилиб юришлари керак. Шариат рухсат бермаган ҳолатларда, фаришталарга озор бўлмаслиги учун, авратларини асло очмасликлари лозим.\nعَنْ عَلِيِّ بْنِ طَلْقٍ رَضِي اللهُ عَنْهُ قَالَ: أَتَى أَعْرَابِيٌّ النَّبِيَّ صَلَي الله عَلَيْهِ وَسَلَّم فَقَالَ: يَا رَسُولَ اللهِ، الرَّجُلُ مِنَّا يَكُونُ فِي الْفَلَاةِ فَتَكُونُ مِنْهُ الرُّوَيْحَةُ وَيَكُونُ فِي الْمَاءِ قِلَّةٌ، فَقَالَ صَلَي الله عَلَيْهِ وَسَلَّم: إِذَا فَسَا أَحَدُكُمْ فَلْيَتَوَضَّأْ، وَلَا تَأْتُوا النِّسَاءَ فِي أَعْجَازِهِنَّ، فَإِنَّ اللهَ لَا يَسْتَحْيِي مِنَ الْحَقِّ. رَوَاهُ التِّرْمِذِيُّ وَأَحَمَدُ\n«Бир аъробий Набий соллаллоҳу алайҳи васалламнинг ҳузурларига келиб:«Ё Расулаллоҳ, биздан бир киши очиқ жойда бўлади. Ундан ҳид чиқади. Сув оз бўлади», – деди.Шунда у зот: «Қачон бирингиз ҳид чиқарса, таҳорат қилсин, аёлларнинг орқаларига яқинлик қилманглар! Албатта, Аллоҳ ҳақдан ҳаё қилмас», – дедилар».\nАъробийлар саҳро табиатли бўлганликлари учун Расулуллоҳ соллаллоҳу алайҳи васалламдан ҳар қандай нарсани, нима тўғри келса, тортинмасдан сўрайверар эдилар. Пайғамбаримиз соллаллоҳу алайҳи васаллам билан доимо бирга бўладиган саҳобийлар ҳам аъробийлар келиб, бирор нарса сўрашса эди, биз ҳам фойдаланиб қолар эдик, деб турар эдилар. Мана, бир аъробий келиб, аъробийчасига савол сўради. Унинг саволи ҳид чиқарган одам таҳорат қилмай қўяверса, бўлавермайдими, деган маънода эди. Пайғамбаримиз соллаллоҳу алайҳи васаллам ҳид чиқарган одам таҳорат қилиши шарт эканини таъкидлаш билан бирга, бошқа бир муҳим масалани ҳам айтиб ўтдилар. У ҳам бўлса, аёл кишининг орқасига яқинлик қилмаслик. Бу муҳим масала, буни эркагу аёл, ҳар бир шахс билмоғи керак. Чунки бу нарса ҳалол-ҳаромга, гуноҳга тегишли масала. Бу уят гап, деб айтмай кетадиган масала эмас. Шунинг учун ҳам Пайғамбаримиз соллаллоҳу алайҳи васаллам мазкур гапни айтганларидан кейин: «Албатта, Аллоҳ ҳақдан ҳаё қилмас», деб илова қилиб қўйдилар. Худди шу маъно бизнинг тилимизга «Шариатда шарм йўқ» деб таржима қилинган. Ҳалол-ҳаром, гуноҳ-савобга боғлиқ бўлганлиги учун оддий ҳолатларда уятли ҳисобланган баъзи гапларни ҳам гапиришга тўғри келиши шундай изоҳланади.\n«Сунан» эгаларининг ривоятида «Ким аёлининг орқасига яқинлик қилса, малъундир», дейилган. Хотинининг олдини қўйиб, орқасига яқинлик қилиш катта гуноҳдир. Ундай одам Аллоҳ таолонинг лаънатига учрайди. Чунки бу шаръан ҳаром қилинган ишдир. Шариатда ҳаром қилинган ишни қилган одам эса лаънатга учрайди, Аллоҳнинг раҳматидан қувилади. Кўп марта такрорланганидек, шариатда «ҳаром», «гуноҳ», «ман қилинган» дейилган нарсаларнинг барчаси инсон зоти учун зарарли бўлади. Жумладан, аёл кишининг орқасига яқинлик қилиш ҳам бузуқ табиат аломати бўлиши билан бирга, аввало, ўша ишни қилувчиларга катта зарар келтириши турган гап.\nعَنِ ابْنِ عَبَّاسٍ رَضِي اللهُ عَنْهُ، عَنِ النَّبِيِّ صَلَي الله عَلَيْهِ وَسَلَّم قَالَ: لَا يَنْظُرُ اللهُ إِلَى رَجُلٍ أَتَى رَجُلًا أَوِ امْرَأَةً فِي الدُّبُرِ. رَوَاهُ التِّرْمِذِيُّ وَأَحَمَدُ\n«Расулуллоҳ соллаллоҳу алайҳи васаллам:«Эркак ёки аёл кишининг орқасига яқинлик қилган кишига Аллоҳ назар қилмас», – дедилар».\nوَقَالَ رَسُولُ اللهِ صَلَي الله عَلَيْهِ وَسَلَّم: كُلُّ مَا يَلْهُو بِهِ الرَّجُلُ الْمُسْلِمُ بَاطِلٌ إِلَّا رَمْيَهُ بِقَوْسِهِ، وَتَأْدِيبَهُ فَرَسَهُ، وَمُلَاعَبَتَهُ أَهْلَهُ، فَإِنَّهُنَّ مِنَ الْحَقِّ. رَوَاهُ التِّرْمِذِيُّ وَأَبُو دَاوُدَ\n«Расулуллоҳ соллаллоҳу алайҳи васаллам:«Мусулмон кишининг беҳуда кўнгилхушлик қилиши ботилдир. Камонидан ўқ отса, отини ўргатса ва аҳли билан ўйнашса, мустасно. Бу нарсалар ҳақдандир», – дедилар».\nКамондан ўқ отиш, мерганликка тайёрланиш ватан, дину диёнат мудофааси учун тайёргарлик кўришдир. Демак, бу борадаги уринишларнинг замонавий кўринишларини ҳам беҳуда уриниш деб бўлмайди. Отни ўргатиш ҳам, чавандозликни машқ қилиш ҳам ўзи ва жамияти фойдасига тайёргарлик кўришдан иборат. Бу маънодаги уринишлар, албатта, беҳуда ҳисобланмайди. Хотини билан кўнгилхушлик қилиш ҳам шу тоифага киради. Бу нарса ҳалол, пок. Оиланинг иноқлиги, орадаги муҳаббатнинг бардавомлиги шунга боғлиқ. Жумладан, жинсий яқинлик ҳам ушбу доирадаги ишларга киради.\nوَقَالَ جَابِرٌ رَضِي اللهُ عَنْهُ: كُنَّا نَعْزِلُ عَلَى عَهْدِ رَسُولِ الله صَلَي الله عَلَيْهِ وَسَلَّم فَبَلَغَهُ ذَلِكَ فَلَمْ يَنْهَنَا. رَوَاهُ الشَّيْخَانِ وَالتِّرْمِذِيُّ\n«Азл» – уруғликни бачадондан ташқарига тўкиш ҳақидаги барча далилларни ўрганган уламоларимиз: «Бу ишни фақат хотиннинг розилиги билан қилиш мумкин. Чунки бу аёл кишининг ҳаққидир», деганлар. Бу иш ўша вақтда бевақт ҳомила бўлиб қолишининг олдини олиш учун қилинадиган ишлардандир. Айни пайтда, у жинсий алоқа одобларига кирадиган ишлардан ҳисобланади. Шунинг учун ҳам муҳаддисларимиз ушбу ривоятни мана шу бобда келтирадилар. Бундан эр-хотиннинг жинсий алоқа бобида ҳам бир-бирларида ҳақлари борлиги билиб олинади.\nعَنْ أَبِي سَعِيدٍ رَضِي اللهُ عَنْهُ، عَنِ النَّبِيِّ صَلَي الله عَلَيْهِ وَسَلَّم قَالَ: إِنَّ أَشَرَّ النَّاسِ عِنْدَ اللهِ مَنْزِلَةً يَوْمَ الْقِيَامَةِ الرَّجُلُ يُفْضِي إِلَى امْرَأَتِهِ وَتُفْضِي إِلَيْهِ ثُمَّ يَنْشُرُ سِرَّهَا. رَوَاهُ مُسْلِمٌ وَأَحْمَدُ\n«Набий соллаллоҳу алайҳи васаллам:«Қиёмат куни Аллоҳнинг наздида мартабаси энг ёмон одам аёлига яқинлик қилиб, аёли унга яқин бўлганидан кейин сирини одамларга ёйиб юрадиган кишидир», дедилар».\nЭр-хотиннинг орасидаги шариат иши (мубошарат) фақат иккисининг сири бўлиб қолиши керак. Эр ҳам, хотин ҳам жинсий алоқа пайтида бўладиган нарсаларни бошқаларга айтмаслиги лозим. Мазкур сирни бошқаларга айтиб юриш беодоблик, шарму хаёсизлик ва гуноҳ иш ҳисобланади, жамиятда фоҳиша гап-сўз ва ишларнинг кўпайишига сабаб бўлади. Шунинг учун ҳам қуйида ўрганиладиган ривоятимизда бу ишни қиладиган киши шайтонга ўхшатилмоқда.\nЭр-хотинларнинг ўзлари ораларидаги жинсий ҳаёт ҳақида бошқаларга сўзлаб юришлари ана шундай шармандали иш ҳисобланади. Шунинг учун мўмин-мусмон эркагу аёл ўзаро жинсий сирларини ҳеч кимга айтмасликлари керак. Оилавий ҳаёт, жинсий муносабат одоблари ҳақида сўз кетар экан, ушбу мавзунинг ажралмас қисми бўлган ғусл масаласини ҳам эслаб ўтсак, мақсадга мувофиқ бўлса керак. Билганларга такрор, билмаганларга илм-маърифат бўлади, иншааллоҳ. ("Бахтиёр оила" китобидан). Валлоҳу аълам!


Амир Темур даврида халқ ўйинлари ва томоша ҳақида бир шингил « Ўзбекистон Халқ Ҳаракати\nАмир Темур даврида халқ ўйинлари ва томоша ҳақида бир шингил\n23 January 2019 - 7:00\nАмир Темур даврида майдон томошалари орасида от билан бажариладиган пойга, улоқ чопиш (кўпкари), отдан ағдариш, чавгон, қабоқ ўйин кабилар, ҳаққоний куч синови ҳисобланмиш кураш, қилич, найза, гурзи ва бошқа жанговар қурол ва аслаҳалар билан ўтадиган беллашувлар, шунингдек, қўчқор, хўроз уриштириш каби қадимий ўйин ва мусобақалар етакчилик қилган.\nТомошабинлар ўта фаол бўлишган: ҳар гуруҳ, жамоа ёки уруғ майдонда куч ёки бўлмаса моҳирлигини, маҳоратлилигини синаётган вакилини (ёки ўргатилган оти, хўроз ёҳуд қўчқорини) қувватлаб, тарафини олиб, руҳлантириб турган. Бутун ўйин ёки томоша жараёнини у билан бирга кечирган, ютуғидан қувонган, мағлубиятидан ачинган. Иштирокчи ва томошабинлар жуда танти бўлишган, ғолибларни тан олиб, тетик руҳ, янги йиғинларга умид бағишлашган ва шу тариқа майдонни тарк этишган.\nИбн Арабшоҳ ушбу тантаналар халқ байрамига айланиб кетгани ҳақида муфассал маълумотларни келтириб ўтган. “Ҳар бир ҳунарманд ўз ҳунарига боғлиқ нарсада жидду жаҳд кўрсатди, ҳар бир санъат аҳли ўз санъатига мансуб нарсада имконидан ҳам ошириб ҳунарини кўрсатдики, ҳатто бир буйрачи (қамишдан) мукаммал қурол-яроқли бир отлиқни ясаб чиқарди ва унинг суратини камолига етказиб, ҳатто тирноқларию киприкларини, ёй, қилич ва бошқа таалуқли нарсаларнинг (ҳаммасини) дақиқ усулида камолига етказиб ясади… Пахта титувчилар пахтадан тиклиги ярашган, баланд, пишиқ ишланган, гўзал суратли нафис ва чиройли мезана ясадилар… Шунингдек, заргарлар, темирчилар, этикдўзлар, ёй ясовчилар ва бошқа тоифалар хунармандлари, мусиқа, ҳазил-мутойиба ва латифалар соҳиблари ҳам ўз ҳунару санъатларини намоён қилдилар…\nҲалқ ушбу оммавий байрам ва тантаналарда (гўё) бекиниб ётган кийиклар эдию (энди) улар бемалол уяларида керилиб ётган шерларга айланди. Улар ўйин-кулги жаннатига тушдилар. (Улардаги) мавжуд ғализлик ва дағаллик латофат ва зарофат билан алмашди.\nАгар шу ерда бўлсанг эди, фақат чалинаётган уд созини…, сузилиб узатилаётган қадаҳни, куйлаётган ашулачини, соқийлик қилаётган жорияни, юриб шароб тутаётган соқияни, хушбўй гул юзлини, гул юзли маъшуқани…, киши ғанимат биладиган маишат фурсатларини ёки холи ҳақида нашида этиб, тараннум қилаётган лисонни кўрардинг”, -дея таъриф берганди Ибн Арабшоҳ.\nКонигилда бошқа тадбирларда бўлгани каби театр томошалари ҳам қўйилган.\nҚассоблар билан мўйнадўзлар тайёрлаган мезаналарда ниқобдорлар театрининг бутун бир томошалари намойиш қилинган. Али Яздий бу тўғрида ўзининг “Зафарнома” китобида шундай ҳикоя қилади:\nСўнгра қассоблар касбига мос\nКўрсатдилар кўп камёб томошалар.\nОдам қўйга айланган, қаранг,\nПўстакни ёпиниб санъаткорона.\nОлтин шохли, сўзловчи эчкилар\nБир-бирининг изидан борар.\nТошидан эчкидай, лекин пўстин ичида\nКиши қалбин, ақлин ўртовчи паризодлардир.\nПарилар баъзида сеҳр-жоду ила\nТашқи қиёфасин ўзгартириб турар.\nМана яна гоҳ филларга, гоҳ қўйларга айланиб,\nЯнги суратларга кирмиш паризодлар.\nБу ўринда сўз қассоблар касабасининг ғилоф ва ниқоблардан фойдаланиб, уй ҳайвонларидан қўй ва эчкилар, қўлга ўргатилган филлар қиёфаларига киргани, шу қиёфаларда муайян томоша кўрсатгани ҳақида боради. Бунда одат тусида бўлган тарихий бир афсона акс эттирилган. Тахминимизча, бу Рустам тимсолига айланган қуёш маъбуди Митра билан боғлиқ афсонадир. Фил, қўй, айниқса, олтин шохли эчкиларнинг тимсоллари шунга ишора. Шубҳасиз, бунда қассоблар касабаси номидан малакали ўйинчилар қатнашган. Али Яздийнинг ижрочиларни киши қалби ва ақлини ўғирловчи париларга ўхшатиши шундан гувоҳлик беради.\nМўйнадўзлар ҳам шунга яқин томоша кўрсатишган: Худди шундай моҳир мўйнадўзлар, бирлари қоплонга, бирлари арслонга айланди, яшириниб ҳар хил ҳайвонларнинг териларига, нақ танага жон бўлиб. Ҳам шаклан, ҳам ранги-рўйидан ўзларин тулкига, сиртлонга, қоплонга, силовсинга айлантирарди. Ташқидан йиртқичу, аслида пари. Бунда ҳам малакали ижрочилар қатнашган, улар ёввойи ва йирткич ҳайвонлар қиёфаларида томоша кўрсатишган. Томошада афсонавий воқеа акс эттирилган.


ҲОМИЛАДОР АЁЛЛАР УЧУН КУНДАЛИК МУҲИМ ТАВСИЯЛАР - UzShifo.Info - Sog'lom Yashash Tarzi Sirlari\nHome ONA va BOLA Homiladorlik ҲОМИЛАДОР АЁЛЛАР УЧУН КУНДАЛИК МУҲИМ ТАВСИЯЛАР\nFeruzabegim January 5, 2018 January 5, 2018\nТос суяги мускуллари (орқа мускул) кучли бўлса туғиш жараёни шунча осонлашади.\nҲомиладорликда энг самарали машқлардан бири бу скаттинг (squatting) машқидир. Энг асосийси бирданига кўп шуғулланиб организмни чарчатиш эмас, озгина машқлар билан бошлаб организм кўникмасига қараб секин машқларни кўпайтиришдир.\nҲомиладорлик пайти учун ҳавфсиз эфир ёғлари: лаванда, мойчечак, йланг-йланг, мандарин, ялпиз, ладан (frankincense), қора мурч, эвкалипт, чой дарахти ёғи (тўлғоқ пайтида мумкин эмас), бергамот ва сарв эфир ёғлари.\nДориланган мева-чеваларни ҳам истеъмол қилмасликка ҳаракат қилинг. Мева-чеваларни 10-15 дақиқа табиий олма сиркаси ёки лимон суви қўшилган сувда ивитиб, кейин яхшилаб чайиб истеъмол қилиш тавсия қилинади.\nҲомиладорлик ва эмизикли пайтидаги тўғри овқатланиш тартиби ҳақида ушбу мақолада ўқишингиз мумкин: “ҲОМИЛАДОР ВА ЭМИЗИКЛИ АЁЛЛАР ҚАНДАЙ ОЗИҚЛАНИШЛАРИ ЛОЗИМ?“


Москвада талончилик қилишга уринган ўзбекистонликлар қидирилмоқда\n28 октябр 2020, Тошкент вақти: 22:59\nМосквадаги 1-сонли тергов изолятори.\nМосквадаги “Динамо” метро станцияси олдида икки кишини калтаклаган ва тўнамоқчи бўлган тўрт нафар ўзбекистонликдан бири қўлга олинди. Бу ҳақда Москва Ички ишлар бошқармасига таянган ҳолда ТАССхабар берди.\nХабарда айтилишича, бир неча кун олдин тўрт киши “Динамо” метроси яқинидаги Петровско-Разумовск кўчасидаги кўп қаватли уйлар олдида икки кишига ҳужум қилган ва уларнинг пул ҳамда буюмларини ўғирламоқчи бўлган. Аммо ҳужумга учраганларнинг ёнидан ҳеч нарса топилмагач, ҳужум қилганлар воқеа жойидан қочган.\nМазкур ҳодиса юзасидан Жиноят кодексининг 162-моддаси 4-банди (Уюшган гуруҳ томонидан талончилик қилиш)га асосан жиноят иши қўзғатилди. Тезкор қидирув натижасида ҳужумчилардан бири қўлга олинди ва у Ўзбекистон фуқароси экани аниқланди.\n“Айни пайтда талончиликка алоқадор яна уч нафар ўзбекистонлик қидирилмоқда”, дейилади хабарда.


Ҳафта охирида қор ёғиши кутилмоқда » Ўзбекистон янгиликлари – Zamin.uz\nҲафта охирида қор ёғиши кутилмоқда\nҲафта охирига бориб Ўзбекистонда ҳаво ҳарорати пасайиши ҳамда қор ёғиши кутилмоқда. Шамол тезлиги сониясига 17-22 метргача кучаяди.\nГидрометеорология марказидан маълум қилинишича, 16-18 ноябрь кунлари Тошкент, Самарқанд, Жиззах ва Сирдарё вилоятларида ҳаво ҳарорати кундузи 10-15 даража, кечаси 3-8 даража илиқ бўлади. 19 ноябрь куни ҳарорат кечаси ва кундузи +3-8 даражагача пасаяди.\nҚорақалпоғистон ва Хоразмда 16 ноябрь куни ҳаво ҳарорати кечаси 3 даража совуқ ва 2 даража илиқ, кундузи 3-8 даража илиқ, 17-19 ноябрь кунлари кечаси 2-7 даража совуқ, кундузи 2 даража совуқ ва 3 даража илиқга етади.\nРеспубликанинг бошқа ҳудудларида ҳаво ҳарорати жума куни кечаси ва кундузи 7-12 даража илиқни ташкил этади.\nТеглар: Ўзбекистонда ҳарорат кечаси Жиззах бўлади илиқни\nЎзбекистонда кучли шамол ва ёғингарчиликлар бўлиши кутилмоқда\n16:22 / 01-04-2017\n6 март Тошкентда қор ёғиши кутилмоқда\n00:57 / 06-03-2017\nЎзбекистонда дам олиш кунлари -17 даражагача совуқ бўлади\nЭртага республиканинг баъзи ҳудудларида қор ёғиши кутилмоқда\nЭртага Тошкентда +20 даража иссиқ бўлади\n22:32 / 01-12-2016


Эҳтиром ва эътироф – Сурхон тонги\nБош саҳифа / Таълим / Эҳтиром ва эътироф\nСентябр 29, 2019\tТаълим Изоҳ қолдириш 598 Кўрилди\nҚадимда ва бугунги ривожланган даврда ҳам барча инсонлар учун энг мўътабар, эъзозли шахс ўқитувчи ҳамда мураббий ҳисобланади. Ҳеч бир инсон устозсиз билим ва касб сирларини эгаллай олмайди.\nШу ўринда, ҳазрат Навоий “Ҳақ йўлинда ким сенга бир ҳарф ўргатмиш ранж ила, Айламак бўлмас онинг ҳақин адо минг ганж ила”, деб бежиз айтмаганлар. Бу шоҳбайт олий, ўрта-махсус, халқ таълими соҳасидаги Президентимиз ва давлатимиз томонидан олиб борилаётган ислоҳотлар ҳамда бугунги сиёсатга нақадар ҳамоҳанг.\nКеча республика Бош вазири томонидан ўтказилган видеоселекторда айнан, бутун мамлакатимиз бўйлаб ўқитувчи ва мураббийлар кунини ҳар қачонгидан тантанали, кўтаринки руҳда ўтказиш ҳақида сўз борди. Муҳтарам Президентимизнинг топшириқларига кўра мамлакатимиз бўйлаб ўқитувчи ва мураббийлар кунини барча вилоятлар, шаҳар ва туманларда умумхалқ байрами сифатида намунали ўтказиш ҳақида кўрсатмалар берилди. Бу байрамда мамлакатдаги биронта ўқитувчи, мураббий, соҳа фахрийлари эътибордан четда қолмаслиги таъкидлаб ўтилди. Аввалгидек бир пиёла чой устида табриклаш эмас, устоз ва мураббийлар кунини умумхалқ сайли сифатида нишонлаш, бунинг учун тегишли вазирликлар, бошқармалар, корхона ва ташкилотлар, таниқли санъаткорлар, шоир ва ёзувчилар, жамоатчилик вакилларини жалб этишга алоҳида урғу берилди.\nВидеоселектор сўнггида байрамни кўнгилдагидек ўтказиш борасида вилоят ҳокими Т.Боболов барча туман ҳокимликлари, олий ва ўрта таълим, халқ таълими бўлими мудирлари, мактабгача таълим муассасалари вакиллари, тегишли бошқармалар, ташкилотлар ходимларига аниқ вазифалар юклади. Юқорида айтилган вазифалардан келиб чиқиб, байрамга тайёргарлик ишларининг бориши ва уни янада кўтаринки руҳда тантанали ўтказиш борасида тавсия ва кўрсатмалар берилди.\nОлдинги Масъулият ва мажбурият\nКейинги Манфаатли келишувлар\nОилавий поликлинника таъмирланди


Ормуз бўғозидаги қарама-қаршилик - Darakchi\nДУНЁ 20.07.2019, 12:18\nЭрон ҳукумати хорижий давлатга тегишли бўлган танкернинг қўлга олиниш жараёни акс этга видео тасвирларни намойиш этди, дея хабар берди Риа.ру нашри.\nРасмий Теҳроннинг таъкидлашича, танкер контрабанда ёқилғи олиб кетаётган бўлган. Қўлга олиш операцияси Ормуз бўғозида Ларак ороли яқинида Эрон Ислом инқилоби қўриқчилари корпуси томонидан амалга оширилган. Ҳозирча Теҳрон танкер қайси давлатга тегишли эканини маълум қилмаган. Бироқ видео тасвирларда нефть танкери номи Riah эканини кўриш мумкин. Бу якшанба куни йўқолиб қолган Бирлашган Араб Амирликларига тегишли бўлган танкердир. Унинг бортида 12 нафар денгизчи борлиги аввал хабар қилинган эди. Вашингтон Теҳронни минтақада кемаларнинг хавфсиз ҳаракатланиш қоидаларини бузаётганликда айблаб, дарҳол танкерни озод қилишни талаб этди. Мазкур воқеалар фонида АҚШнинг Boxer ҳарбий кемаси айнан Ормуз бўғозида Эронга тегишли учувчисиз қурилмани уриб туширди. Бу ҳақда Оқ уй раҳбари Дональд Трамп маълум қилди. Унинг айтишича, учувчисиз қурилма бир неча маротаба огоҳлантиришларга қарамасдан, кема ва унинг экипажи учун хавфли бўлган масофага қадар яқинлашган шундан сўнг унга қарата ўт очилган. Ҳозирда Эрон томони ушбу хабарни тасдиқламади. Мамлакат ташқи ишлар вазири Жавдад Зариф ушбу маълумот ўрганилаётгани таъкидлади.\nҚозоғистонда камбағалликда яшашни исташмаётгани учун намойишга чиққанлар ҳибсга олинди\n9-июндаги Сеул-Тошкент чартер авиақатнови учун чипталар сотиб бўлинган. Кейингиси...


Ўзбекистон Президенти Шавкат Мирзиёевга таклифлар | TURONZAMIN\nЎзбекистон Президенти Шавкат Мирзиёевга таклифлар\nPosted on 12/30/2016 by TURONZAMIN\nМатбуотга ишониш керак\nСиз 28 декабрда имзолaган “Жисмоний ва юридик шахсларнинг мурожаатлари билан ишлаш тизимини тубдан такомиллаштиришга доир чора-тадбирлар тўғрисида”ги Фармон бу соҳада кескин ўзгартириш қилишни назарда тутган. Жумладан, вилоятларда президент Девонининг қабулхонасини очиш яхши ниятнинг ифодасидир.\nАммо ўзбек зеҳниятига кўра, бу унчалик фойда бермайди. Чунки Девондан маош олиб, вилоятда ўтирадиган одам ўзини кичкина президент ҳисоблаб, вилоятдагиларни оёғининг учи билан кўрсатиши, унга ёқмаган маҳаллий раҳбарни тепага ёмон кўрсатиши, устидан шикоятлар уюштириши каби ҳоллар юз бериши мумкин.\nИкки қўчқорнинг боши бир қозонда қайнамайди дегандек, икки ҳокимиятчилик рўй беради.\nБаъзи ҳолларда эса маҳаллий ҳокимлар билан тил бириктириб мурожаат қилган одамни синдиришлари, унга туҳмат уюштиришлари ва қамаб юборишлари ҳам юзага чиқади.\nБу эса ишлар олдинга эмас, орқага кетишига, эндигина пайдо бўла бошлаган ишонч учқунлари йўқолишига олиб келади.\nҚолаверса, бу ҳол халқаро доирада диктатурани кучайтириш, вертикал назоратни ошириш деб баҳоланишига, Ўзбекистон номига яна танқидлар кўпайишига ҳам йўл очади.\nБуларнинг ҳаммасидан қутилишнинг йўли бор. Шикоятлар назоратини матбуотга топшириш керак. Халқимиз зеҳниятига кўра, президент томонидан ишдан олинишдан ҳам оммавий танбеҳ оғирроқдир.\nМатбуот-оммавий танбеҳ минбари. Шундай экан, Матбуот ҳақидаги қонунга бир жумла ўзгартириш киритиб, матбуот халқ муржаатлари ижросини текширишига ва мунтазам ёритишига йўл очилса, ташвиш енгиллашади, ишлар олдинга кетади, халқ билан ҳақиқий мулоқот бошланади.\nАҚШда расмий рўйхатдан ўтган Ўзбекистонликлар Конгрессининг раиси\n29 декабр, 2016 йил\n« Мирзиёевга таклифлар “Озодлик”нинг “ОзодНазар”ида »


Уйғурлар учун концлагерлар: Хитой ёлғоними ёки ғарб пропагандаси\n19:49 10.09.2019 (Янгиланган 20:03 10.09.2019)\nСуҳбат мавзуси Хитойдаги терроризм хусусида эмас, мутлақо бошқа – фактларни ўз кўзи билан кўриб, уларни тан олишни рад этадиган одамлар хусусида\nЯқинда шундай воқеа рўй берди: БМТдаги британия вакили Карен Пирс Қрим ярим оролидаги украин фуқароларининг "ношуд аҳволи" ҳақида баёнот қилган эди. Аммо Пирснинг бу чиқишига жавобан қримликлар уни "Қримга келиб, ҳаммасини ўз кўзи билан кўришга" даъват қилишди.\nАммо бу фойдасиз. Чунки амалиёт шуни кўрсатади-ки: агар сен ҳақиқий ғарблик бўлсанг ва ғарбликка хос фикрласанг, у ҳолда, сен ўша яриморолга келган тақдирингда ҳам, фақат кўришинг керак бўлган нарсани кўрасан. Бошқача бўлиши мумкин эмас.\nЯқинда Синцзянга борган вақтимда ушбу феноменга яна бир карра амин бўлдим. Гап аслида бугунги дунёнинг икки-учта энг ўткир сиёсий-ташвиқот сюжетларидан бири ҳақида бормоқда.\nЭслатамиз: Хитой иқтисодий ва бошқа куч жиҳатдан АҚШга тенглашган вақтдан бошлаб, у энг ёмон давлат ва ёвузлик империяси эканлиги маълум бўлиб қолди. Унга қарши қаратилган асосий айбловлар орасида шундай банд ҳам бор: Синцзян концлагерларида бир ёки икки миллион уйғур-мусулмонлари ётибди, улар таҳқирловчи мафкуравий "қайта ишлаш" ишлари ўтказилмоқда.\nХитой АҚШни Яқин Шарқга босим ўтказишни бас қилишга чақирди\nПекиннинг бу каби хабарларга илк реакцияси "қрим реакцияси" каби бўлди: келинг-да, кўринг. Сиз қамоқхонани экстремистик мафкура профилактикаси дастури билан адаштирдингиз. Дастур бўйича суд қарори билан ёш жиҳодчиларни мактабларга юборишади, улар у ерда тил ва мамлакат қонунлари бўйича сабоқ олишади. Сўнгра касб ўрганиб, ишга жойлаштирилади. Бу ерда гап жиддий жиноят содир этмаган ёшлар ҳақида бормоқда, улар қамоқда ўтириш ўрнига мана шундай радикаллашишдан четлаштирилиш курсларини тамомлайдилар.\nБизнинг Хитойга сафаримиз (16 давлатдан 24 киши қатнашган) — бу сенсация эмас.\nИкки йил ичида (уйғур уездларида мактаблар 2017 йилдан очила бошлаган) Синцзянда бундай делегациядан мингга яқин бўлган. Пекинда аккредитациядан ўтган дипломат ва журналистларнику айтмаса ҳам бўлади. Ушбу таништирув миссиясини хитойликлар уларга хос ташкилий перфекционизм билан Пекиндан, Синцзян пойтахти Урумчидан, Қашғар ва Аксудан ўнлаб амалдорлар иштирок этадиган механизмга айлантиришган.\nМаърузалар, семинарлар, тонналаб босма ва кўргазма материаллари, автобуслар, кузатувчилар – айрим ҳолларда хитой томони барча ҳаражатларни кўтаради.\nОсиё глобализация қурбони\nХулоса бундай. Провинциядаги раҳбар аёллардан бири чуқур хўрсинади: ғарбликлар бу ерга келаётганини биламиз, ҳаммасини ўз кўзлари билан кўриб, бу ёлғон деган хулоса билан кетишади. Лекин биз уларни таклиф этишни ва қабул қилишни тўхтатганимиз йўқ.\nАслида мактаб-интернат бўлиб чиққан "концлагерь" бўйлаб экскурсиядан кейин автобусимизга қайтамиз ва бир-биримиз билан фикр алмашамиз. Орамиздаги чинакам ғарблик битта - япониялик йигит. "Дайсуке, мактаблар ҳақида қандай фикрдасиз?" "Концлагерларни назарда тутяпсизми?" "Йўқ, мактабларни". "Улар мактабмас. Бу ёлғон".\nҲа, ҳаммаси тушунарли. Юзлаб одамлар бўлган муассаса - бу чет элликлар учун декорация. Бизга бу ерда кўрсатиладиган барчаси - ёлғон, ҳаммаси қўрқитилган. Аллақаердадир, дейлик, Лоб-Нор саҳроси ортида - инсонлар миясини "қайта ишловчи" қўрқинчли концлагерлар бор: фақат улар ҳақиқий, гарчи ҳеч ким бу концлагерларни кўрмаган бўлса-да.\nАммо, афтидан, хитой ҳукумати ғарбликларни ишонтиришга шошилаётгани ҳам йўқ. Делегациямиз таркиби билан таништираман: орамизда, Саудия Арабистони, Қатар, Амирликлар, Албания, Покистон, Туркия, Қирғизистон, Қозоғистон, Афғонистон, Бангладешдан, шунингдек, Россия, Чехия ва Ҳиндистондан ҳам вакиллар бор.\nГап шундаки, концлагерлар ҳақидаги сохта хабарлар Хитойни мусулмон олами билан уриштиришга мўлжалланган эди. Аммо мусулмон олами пропагандага кўпам ишонавермайди, у вазиятни жойида ўрганиш учун делегация юборади. Мисол учун, яқинда Абу дабида ўтган Илом давлатлари ташкилоти учрашувида Синцзяндаги мусулмонлар аҳволи яхшилангани учун Хитой ҳатто олқишларга сазовор бўлди.\nХитойга экскурсияда иштирок этган мусулмон давлатлар вакиллари хитой тажрибасини ўз она ватанида тасаввур қилиб кўриб, ҳаммаси ҳам осон эмаслигини айтишар эди. "Бизда бундай қайта ўқитиш учун 35 миллион аҳолининг камида 22 миллионини жалб этиш зарур - ким буни амалга оширади", - дея савол беришарди афғонистонликлар.\nКўриниб турибдики, бундай баҳслар — калтафаҳм пропагандага алоқаси бўлмаган адолатли, қизиқувчан баҳслар давом этаверади.


Андижоннинг бир ҳукмдори каптарга ишқибоз бўлган. Давлат ишларидан бўш пайтида каптарбозлик қилган. Умуман, ҳукумат раҳбарларининг ишқибозликлари оддий фуқарога қараганда бутунлай бошқача бўлади. Улар кўп қиррали сиёсат юргизишга ишқибоз бўлишади.\nНега кўп қиррали дейсизми? Чунки олиб борган сиёсатининг бир қирраси бўлмаса, бошқа қирраси айтган гапларига тўғри келиб қолади-да! “Мен ўшанда фалон қиррани эмас, писмадон қиррани назарда тутганман”,-дейди у фуқароларига ёруғ юз билан. “Сиёсатчининг санъаткорлиги шундаки, у эртага, бир ҳафта, бир ойдан кейин нималар бўлишини олдиндан айта олиши керак,-дейди Уинстон Черчилл.-Кейин эса шу айтганлари нимага амалга ошмаганлигини халққа тушунтириши керак”. Ана шундагина у кучли сиёсатчи сифатида обрў қозониши мумкин.\nАмерика жини суймаган мамлакатлардан атом бомбаси излашга ишқибоз. Хитой одамларини қаёққа сиғдиришни билмай, қўшни давлатларнинг ерига ишқибозлик қилаяпти. Россия ўзи ишқибозлик қилган давлатлар юзини тескари бураётганлигидан хафа. “1991 йилда СССРнинг тарқатилиши ХХ асрнинг геосиёсий ҳалокати бўлди”,-деб юборди унинг раҳбари хафачилигини яширолмай. Хуллас, худонинг ердаги соялари ўз ишқибозлигини пардалай олмаганидан кейин бандалари нима қилсин?\nЧўртан балиқлар ҳар йили ташланадиган ўлжасига қараб тишларини алмаштирар экан. Бу ҳам ишқибозлик туфайли. Чунки каттароқ ўлжага ташланиш учун тишлар каттароқ ва ўткирроқ бўлиши керак. Майда балиқлар учун чўртанга тиш алмаштириб ўтириш шарт эмас. У ҳам бу сиёсатни яхши билади.\nАвстриянинг Зальцбург шаҳрида машҳур композитор Вольфганг Моцартнинг уй-музейи бор. Ҳозир бу жойга томошага келган сайёҳларга унинг ишқибозлари томонидан Моцарт тухуми, Моцарт қазиси, Моцарт конфети, шампанскийси таклиф этилади. Моцарт пайпоғини ёки иштонини киймоқчимисиз, марҳамат! Гўзал хонимлар учун Моцарт сийнабанди таклиф этилади. Хоним бу сийнабандни хушторининг ёнида ечган пайтида Моцартнинг “Мўъжаз тун серенадаси” янграйди. Дарвоқе, бу серенада кечқурунлари ҳар бутанинг тагида янграйверганидан шу ернинг аҳолиси ёппасига аллергияга учраган, дейишади. Ишқибозлик нималигини билишмайди-да улар!\nБу ҳали ҳолва, Гейделберг университети ходими, ўзини-ўзи “профессор” унвони билан сийлаган Гюнтер фон Хагенс ўликлар билан бизнес қилади. У эгасиз ётган ўликларни писмирига сотиб олиб, тиливизирдан “Ўлик-шоу” ўтказади. Ҳа, энди ишқибозлик-да! Мана одамлар истаганча топ-шоу, ток-шоу, абет-шоу ўтказиб ётипти-ку! Агар фон Хагенснинг 88 ёшли отаси бир пайтлар СС агенти бўлганлигини ҳисобга оладиган бўлсак, бунинг ҳеч ҳайратланарли жойи йўқ.\nЯпониялик Акио Моританинг ишқибозлигига ҳавас қилса арзийди. Акио Морита-саховатли шолизор дегани. Ана шу саховатли шолизор шолипоясини қўйиб, 1946 йилда 3 кишидан иборат “Сони” фирмасини очади. Сонни ёки Санни дегани инглиз тилида бўтам ёки қуёшча маъносини беради. Кейинчалик у Америкадан “Вестерн электрик” транзисторларини сотиш бўйича лицензия олади ва ҳозир бу ишқибозлик туфайли машҳур “Сони” кампанияси маҳсулотларининг етиб бормаган жойи қолмади. Ҳатто ҳожатхоналарда ҳам “Сони” ҳожат чиқаргичлари ишлатилаяпти. “Америкаликлар Ойга қўниш билан оввора бўлганларида японияликлар Америкага қўниб бўлишди”,-деган эди бир таҳлилчи ишқибоз бу ҳақда.\nСамурайлар династиясининг давомчиси, каратэ бўйича Халқаро ассоциация Президенти, 65 ёшли Дайкаку Чёдоин болаларга ишқибоз. Ҳозир унинг 53 нафар фарзанди бор, тўнғичи 50 ёшга кираётган бўлса, кенжаси энди атак-чечак қилаяпти. Машҳур самурай болалар сонини юзтага етказиш орзусида.\nЕвропа ва Америкада олтинсочли хонимларга ишқибозлик катта. Ҳатто олтинсочлар байрами ҳам бор. Нима эмиш, олтинсочлар калласида ҳеч нарса бўлмаса ҳам сочида олтин кўп эмиш. Германиянинг “Лаура” журналининг тадқиқотларига кўра эркакларнинг 60 фоизи олтинсоч ўйнаш орттиришни орзу қилармиш. Орзуга айб йўқ.\nҲиндистоннинг Андхра-Прадеш штатида полициячиларга мўйлабнинг катта-кичиклигига қараб ҳақ тўлашади. Мўйлаб қанча катта бўлса, маош ҳам шунга қараб кўпаяр экан. Мўйлаб йўқми, маошдан умид қилма! Ҳатто маҳаллий аҳоли мўйлаби йўқ полициячини писанд қилмас эмиш. Қизлар мўйлаби йўқ йигитга турмушга чиқмасмиш. Уйланмоқчимисан, марҳамат қилиб мўйлаб қўй, ёки бир умр бўйдоқликда ўлиб кетасан!\nБритания тахти вориси, Букингем саройининг 56 ёшли шаҳзодаси Чарльзнинг уйланиш маросими бутун дунёда шов-шувга сабаб бўлди. Британия монархиясининг ёзилмаган қонунларига кўра меросхўр шаҳзоданинг қайлиғи қиз бўлмаслиги керак. Шаҳзода Чарльз ҳам бундан хурсанд. Қайлиқ шунга яраша унча-мунча бозорни кўриб қўйган, элликнинг посангисидан ўтган. Акси бўлганида, қиз излайвериб хуноб бўлиб кетарди бояқиш. Бизда ҳам бозорда жувонага қараганда она-бола сигирнинг баҳоси баланд юриши бежиз эмас-да! “Жувонани нима қиласиз ўзингизни қийнаб,-шивирлайди даллол қулоғингизга.-Ҳали бу туғадими-йўқми, номаълум. Ана, она-бола сигирни олинг, онаси яна туғади, боласи ёнингизга қолади!”\nМосквада ишқибозлар томонидан чўчқалар олимпиадаси ўтказилипти. Унда хур-хурвойлар ким ўзарга чопишиб, футбол ўйнашипти. Ғолиблар бир умр балчиқда ағанаб ётиш ҳуқуқига эга бўлишипти. Бунинг ажабланарли жойи йўқ. Ҳар кимга ўз қадриятлари азиз. Бизда ҳам ишқибозлар топиладиган бўлса, қўйлар олимпиадасини ўтказса бўлади. Араби ва ҳисори қўйлар ўртасида мусобақа ёки қўй-шоу ўтказилса, ундан ҳам қизиқарлироқ чиқади. Ана унда кўрасиз тиливизир каналларини “Қўйди-чиқди”, “Қўй топилди”, ширбоз, чори-панжи қўй-шоулари босиб кетишини. Бошловчи дарҳол қўй терисини ёпинган бўрининг парда орқасидаги соясига савол беради:\n-Эна, Қўчқорвой акам бош эгиб келса, кечирармидингиз?\n-Кечириш ҳам гапми, “Энангни кимларга ташлаб кетдинг?”-деб ҳам айтмас эдим,-дейди қўй терисини ёпинган бўри иштаҳаси очилиб. Бу ёқда содда Қўчқорвой ишнинг оқибати нима билан тугашидан хабари йўқ, хурсанд, саланглаб чиқиб келади ва парда ортида ғойиб бўлади… Томошабинлар эса Қўчқорвойнинг энаси билан топишганидан хурсанд, йиғлай-йиғлай қўй-шоуни тарк этишади.\nЛатвия ҳукумати республикада балиқларнинг ҳуқуқи поймол қилинаётганлиги туфайли дўконларда тирик балиқларнинг сотилишини таъқиқлаб қўйди. Бечора балиқларнинг тили бўлганида бундай ғамхўрликларга қандай миннатдорчилик изҳор қилишини билмадиг-у, ҳар ҳолда бу тажрибани халқаро миқёсда қўлламаган маъқул. Чунки ишқибозлар хабар топишса, балиқлар қирилиб кетиб, халқаро аҳволга путур етиши мумкин. Қолаверса, одамнинг балиққа раҳми келади.\nАфанди ҳар куни бозордан ёнғоқ сотиб олиб, кун бўйи харидорларга ўша нархда сотармиш. Одамлар ҳайрон бўлишипти.\n-Афандим, бундан нима фойда?-деб сўрашса, у:\n-Ёнғоқнинг шақиллашига ишқибозман,-деб жавоб берган экан.\nШунинг учун ишқибозликнинг катта-кичиги бўлмайди. Гап халтадаги ёнғоқни қандай шақиллатишда!\n« Абулфайз БАРОТОВ Ризо Обид »


15:04 10.08.2020 (Янгиланган 15:10 10.08.2020)\nТОШКЕНТ, 10 авг - Sputnik. Бутунжаҳон Соғлиқни Сақлаш Ташкилотининг штаб-квартираси, COVID-19га Бутунжаҳон бирдамлиги ва ҳаракати жамғармаси орқали, Ўзбекистонга умумий қиймати 300 минг АҚШ долларига тенг бўлган яна бир инсонпарварлик ёрдамини юборди. Sputnik Ўзбекистонга бу ҳақда ташкилотнинг Ўзбекистондаги ваколатхонаси матбуот хизмати маълум қилди.\nИнформационное агентство "Дунё"\nЎзбекистон Покистонга инсонпарварлик ёрдами жўнатди\nБу сафар Истамбулдан келган рейсда 500 дона кислород концентратори олиб келинди. Бундан ташқари, ҳафта охирига лабораторияда ишлатиладиган материалларидан иборат яна бир гуманитар ёрдам юки етказилади.\nБССТнинг Ўзбекистондаги ваколатхонаси раҳбари Лианн Куппенснинг таъкидлашича, уларнинг ташкилоти БМТнинг ҳамкор ташкилотлари билан биргаликда Ўзбекистон Соғлиқни сақлаш вазирлиги ва Санитария-эпидемиологик осойишталиги Хизмати билан яқин ҳамкорлик қилмоқда.\nЭслатиб ўтамиз, июл ойида республикага умумий қиймати 4 миллион доллардан ортиқ бўлган 3 та юк етказилди.\nБиринчи партия 8 июл куни етиб келди ва 619000 дан ортиқ юз ҳимояси экранлари ва 2,1 миллиондан ортиқ жарроҳлик ниқобларини ўз ичига олди. Иккинчи юк 17 июл куни етказиб берилди, у тиббиёт ходимлари учун шахсий ҳимоя воситаларидан иборат эди: 95,2 минг кўзойнак, 178 мингта халат, 12 мингта тиббий ниқоб ва 1 миллиондан ошиқ КN95 респираторлари. Бундан ташқари, 24 июл куни Тошкентга 38,4 мингта тест тўпламлари етказилди.


Уйнинг эгаси чет элда бўлганда қандай қилиб уйга вақтинчалик прописка қилса бўлади?\nМенинг отам хорижга ишга кетган. Отамнинг номидаги уйга унинг иштирокисиз вактинчалик прописка килишим мумкинми. Мен Тошкент шаҳрида доимий пропискадаман. Бугунги кунда Хоразм вилоятида ишга кирганман ва отамга тегишли уйга вактинчалик прописка қилмоқчиман. Лекин, отам хорижга ишлагани кетган. "Паспорт стол"да тегишли хужжатларни тақдим қилишдан ташқари "отангизнинг ўзи шахсан келиб, Сизни прописка қилишга рози эканлигини билдириши керак", дейишмоқда. Қандай қилиб ушбу уйга вактинчалик прописка қилишим мумкин.\nРедакция от 30.04.2016\nЎзбекистон Республикасида паспорт тизими тўғрисидаги Низомга (ЎзР Президентининг 05.01.2011 й. ПФ-4262-сонли Фармонига 1-илова) кура турар – жой мулкдори узига тегишли майдонга уз оила аъзоларини конунда белгиланган тартибда руйхатга утказиш хукукига эга. Ички ишлар ходимларнинг сизга куйилган ушбу талаби юкоридаги низомга асосланган. Яъни, хакикатдан хам, уй эгасининг ишторикисиз ва розилигисиз унинг эгалигидаги турар-жой майдонига вактинча руйхатдан утиш мумкин эмас.


Ўзбекистондаги мактаб ўқитувчиларидан оммавий равишда COVID-19’га тест олинмоқда - Daryo\n15:57, 12.09.2020 26423\nЎзбекистонда пандемия шароитида ўқитувчи ва ўқувчиларнинг соғлиғини ҳимоя қилиш мақсадида мактаб ўқитувчиларидан оммавий равишда COVID-19’га тест олинмоқда. Бу ҳақда Соғлиқни сақлаш вазирлиги матбуот хизмати хабар берди.\n«Шу йилнинг 14 сентябрь кунидан белгиланган санитария талабларига жавоб берган мактабларда маҳаллий халқ депутатлари кенгашлари қарори билан таълим жараёнлари бошланиши кутилмоқда. Бу жараёнда икки муҳим масалага диққат қилиниши керак. Бир томондан мамлакатдаги 6,2 миллион нафардан ортиқ ўқувчининг саломатлигини сақлаш муҳим бўлса, бошқа томондан уларга таълим берадиган ярим миллион нафарга яқин халқ таълими ходимлари — ўқитувчиларнинг саломатлигини асраш ҳар бир раҳбардан катта масъулият талаб қилади», — деб таъкидланган хабарда.\nМавзуга доир: «Мактаблар очилиши бўйича қарорни фақатгина маҳаллий кенгаш депутатлари қабул қилади» – Шерзод Шерматов\nҚайд этилишича, шу мақсадларни кўзда тутган ҳолда айни вақтга қадар «Ўзбекистон Республикасида COVID-19 пандемияси даврида умумий ўрта таълим мактаблари ва ўрта махсус мактаб интернатларининг фаолиятини ташкиллаштириш бўйича вақтинчалик санитария-эпидемиологик талаблар» ишлаб чиқилиб, Адлия вазирлигида рўйхатга олинди.\nУмумтаълим мактабларида санитария талабларига амал қилиниши бўйича мактаб мутасаддиларига кўмак бериш мақсадида 10 минг нафардан ошиқ тиббиёт ходими бириктирилди.\n2020 йил 11 сентябрь ҳолатига кўра, Санитария-эпидемиологик осойишталик ва жамоат саломатлиги хизмати томонидан ўрта таълим мактабларининг жами 486 521 нафар ўқитувчиларнинг 275 616 нафари (56,6 фоизи) махсус лаборатория усулида коронавирус инфекциясига текширувдан ўтказилди.\nЛаборатория таҳлили натижасида касаллик аниқланган ўқитувчилар рўйхатга олиниб, уларнинг ҳолати ҳудудларда ташкил этилган мобил тез тиббий ёрдам гуруҳлари томонидан ўрганилмоқда, касаллик симптомлари аниқланган ўқитувчилар шифохоналарда даволанишга юборилмоқда.\nМавзуга доир: Самарқанднинг Жомбой туманида 40 нафар ўқитувчида коронавирус аниқланди\nУларнинг аксариятида касаллик симптомсиз ва енгил шаклда кечаётгани кўринмоқда. Бундай ўқитувчиларимиз уй шароитида даволанишга ўтказилиб, белгиланган даво муолажаларга кўра, уларга бепул коронавирус бокслари (аптечкалар) етказиб бериляпти.\n«Бу саъй-ҳаракатлардан муддао миллатимиз муаллимларининг саломатлигини асраш ва улардан таълим оладиган ёш авлоднинг соғлигини ҳимоя қилишдир», — деб таъкидланган хабарда.\nЭслатиб ўтамиз, Президентнинг 26 август куни қабул қилинган тегишли қарорига кўра, Ўзбекистондаги барча бошланғич, умумий ўрта таълим ва соғлиқни сақлаш муассасалари ходимларини марказлашган тартибда гриппга қарши бепул эмлаш белгиланган.\nЯнги 2020/2021-ўқув йили расман 14 сентябрдан бошланади. Ўқувчилар мактабга бориши ёки онлайн ўқиши мумкин. Санитария талабларига жавоб бермайдиган мактаблар ўқишни масофавий тарзда олиб боради. 7 сентябрь куни 6 ой деганда 329 та мактаб ўқувчилар учун ўз эшикларини очди. Хусусан, Намангандаги 12 та мактабда тажриба тариқасидаги илк дарслар бошланди.\n07:49, 03.10.2020 268862\n15:20, 07.10.2020 178411\n15:49, 21.09.2020 127363\n21:37 Бугун 1043\n21:28 Бугун 3472\n21:21 Бугун 3593\n21:17 Бугун 2362\n22:42, 24.01.2021 124865\n22:57, 24.01.2021 89554\n20:37, 24.01.2021 85756\n16:16, 23.01.2021 78775


Тошкент вилоятида ерни $600 мингга ноқонуний сотилиши ҳолатига чек ... - UzNews.uz\n3 ноября, 10:09 309 0\nТошкент вилоятида ерни $600 мингга ноқонуний сотилиши ҳолатига чек қўйилди\nҚаршида эса тадбиркорга ерни тошкентлик хонанда орқали $300 мингга олиб бермоқчи бўлганлар ушланди.\nТошкент шаҳрида хориждан автомобиль олиб келиб, сотиш билан шуғулланувчи 1981 йилда туғилган шахс ва унинг 34 ёшли таниши Юқори Чирчиқдаги фермер хўжалиги раҳбари билан келишган ҳолда хўжаликнинг 16,5 гектар ерини бошқа шахсга $600 мингга сотмоқчи бўлишган.\nТезкор тадбир давомида фуқаролар сўралган пулни олаётган вақтда қўлга олинган.\nБундан ташқари, Тошкентда яшовчи 58 ва 46 ёшли икки нафар фуқаро тадбиркорлик билан шуғулланмоқчи бўлган шахснинг ишончига кириб, унга Қашқадарё вилояти Деҳқонобод тумани ўрмон хўжалигидан 1000 гектар ер олиб беришга ваъда берган.\nУлар бунинг эвазига $300 минг талаб қилишган.\nҚаршида ўтказилган тезкор тадбирда улар сўралган пулни олаётган вақтда ушланган.\nТекширув давомида, улар ушбу ноқонуний ишни ўзини гўёки ўрмон хўжалиги давлат қўмитаси инспектори, деб таништирган 33 ёшли Тошкентда яшовчи, аслида хонандалик билан шуғулланувчи шахс билан $80 мингга ҳал қилишга келишгани маълум бўлди.\nШундан сўнг, пойтахтда келишилган пулдан $24 мингни олган вақтда у ҳам қўлга тушди.\nҲозирда мазкур шахсларга нисбатан тегишли моддалар билан жиноят иши қўзғатилиб, тергов ҳаракатлари олиб борилмоқда.\n29 ноября, 12:43 1593 0\n27 ноября, 19:10 1038 0